Document ID: 32007R0102

РЕГЛАМЕНТ (ЕО) № 102/2007 НА КОМИСИЯТА
от 2 февруари 2007 година
за приемане на спецификацията на ad hoc модула от 2008 г. относно положението на мигрантите и техните преки потомци на пазара на труда съгласно Регламент (ЕО) № 577/98 на Съвета и за изменение на Регламент (ЕО) № 430/2005
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
На срещата си в Солун през юни 2003 г. Европейският съвет взе предвид, че успешната интеграция на мигранти допринася за социалното сближаване и икономическото благополучие, както и за преодоляването на демографските и икономическите предизвикателства, пред които понастоящем е изправен Европейският съюз, и призова за по-нататъшен напредък в тази област. Овен това Европейският съвет изрично призова за точен и обективен анализ на тези въпроси, за да се подпомогне развитието и насърчаването на политическите инициативи за по-ефективно управление на миграцията в Европа. Нуждата от ефективна интеграционна политика беше отново подчертана в Програмата от Хага, приета от Европейския съвет през ноември 2004 г. в Брюксел.
(2)
Както бе изтъкнато в първия годишен доклад на Комисията по въпросите на миграцията и интеграцията (2), липсата на достъп до работни места беше определена като най-голямата пречка за интеграцията и следователно като най-важния политически приоритет в националната интеграционна политика.
(3)
Следователно е необходим цялостен и сравним набор от данни за положението на мигрантите и техните преки потомци на пазара на труда с цел наблюдение на напредъка по общите цели на европейската стратегия за заетостта и на процеса за социално приобщаване.
(4)
Предложението на Комисията за решение на Европейския парламент и на Съвета за създаване на програма на Общността за трудова заетост и социална солидарност - ПРОГРЕС (3), предвижда в раздел 1 „Заетост“ финансирането на съответните дейности, включително и на статистически дейности. Настоящият регламент следва да осъществи тези дейности.
(5)
Регламент (ЕО) № 384/2005 на Комисията от 7 март 2005 г. за приемане програмата на ad hoc модулите за извадковото изследване на работната сила, което обхваща годините 2007-2009 съгласно Регламент (ЕО) № 577/98 на Съвета (4), вече включва ad hoc модул относно положението на мигрантите и техните преки потомци на пазара на труда. Списъкът с променливи за този модул следва да бъде съставен преди декември 2006 г.
(6)
Регламент (ЕО) № 384/2005 предвижда също така, че изпълнението на модула от 2008 г. ще зависи от резултатите от изследванията на осъществимостта, които трябва да бъдат готови преди края на 2005 г. Евростат представи резултатите от тези изследвания на осъществимостта на заседанието на директорите на дирекциите за социална статистика на държавите-членки през септември 2005 г. Бе решено, че държавите-членки и Евростат следва да продължат изготвянето на модула от 2008 г.
(7)
Поради съображения за достоверност и качество на данните, които трябва да бъдат предоставени, някои променливи, посочени в приложението към настоящия регламент, следва да бъдат незадължителни за държавите-членки, които имат по-малък обем на извадката за мигранти.
(8)
Необходимо е изменение на колони 19/20 от приложение ІІ към Регламент (ЕО) № 430/2005 на Комисията от 15 март 2005 г. за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2006 г. нататък, и на използването на подизвадка за събиране на данни по структурните променливи (5), за да се увеличи значението на анализа на положението на мигрантите на пазара на труда чрез получаване на информация за годината на пристигане в приемащата страна и за възрастта към момента на пристигане; тези две сведения имат ключова роля за анализирането на процеса на интегриране на пазара на труда.
(9)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Подробният списък с променливи, които трябва да се съберат през 2008 г. в рамките на ad hoc модула относно положението на мигрантите и техните преки потомци на пазара на труда, е изложен в приложението.
Член 2
Колони 213, 214, 215, 216, 217, 218 и 219 от приложението са незадължителни за Чешката република, Дания, Естония, Латвия, Литва, Унгария, Малта, Полша, Словения, Словакия и Финландия.
Член 3
В приложение 2 към Регламент (ЕО) № 430/2005 колони 19/20 се заменят със следния текст:
„YEARESID
19/20
ГОДИШНО
Години на пребиваване в тази страна
Всички“
00
Роден/а в тази страна
01-99
Брой на годините на пребиваване в тази страна
Празно
Без отговор
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 февруари 2007 година.

Labels: 12
0
9
19